Ńdɔ̄ Ísraɛ̂l a ngálóŋ mvóg á Shitim, bɔ́n bə́ Ísraɛ̂l bə́ tə́bə́ fɔ̄ɔ̄ naa bâbɔ ebamba ai bəngɔ̌n yā Moab. 2Bə́ ngákə fɔ́ɔ́ ai bɔ́ nə̄ bə́ kə və́ bəzambá bábán mə̄túnuŋa. Ayɔŋ Ísraɛ̂l á ngadí, á bɔɔ ebamba á mís bəzambá bábán. 3Éyɔŋ Ísraɛ̂l a ngáman kə́ fulǎn mam ai Baal yǎ Péor, ńdɔ ayɔ́g Ńtondôbə á ngázū nyé dzimbi. 4Ǹtondôbə nyé ai Mósɛs nâ: “Nɔŋɔ́ mīńkúkúmá mísə̄ yā áyɔŋ, ó tīndi bɔ́ á ékoe á vyān á mís mə́ Ńtondôbə, eyɔ̌ŋ te m̀bə̂ olún Ǹtondôbə ǎ yi kódō á Ísraɛ̂l.” 5Ńdɔ̄ Mósɛs a ngádzó ai bətsíg míńtól yā Ísraɛ̂l nâ: “Mod ósə yǎ ábə̄ mína á we é bod bóé yā bə́ ngáfulan mam ai Baal yǎ Péor. 6Ńdɔ fɔ́ɔ́ mod yǎ bɔ́n bə́ Ísraɛ̂l a ngázu ai miníngá Madianít á ndá bod dzié, á mís mə́ Mósɛs ai á mís mə́ ékóán bɔ́n bə́ Ísraɛ̂l bə́sə̄ yā bə́ ngábə́ yōno á ḿbɛ̄ ébə̌m bíkóán. 7A yén Pinhas mɔ́n Eleazâr, mɔ́n fada Áron, a ngáyén nālá, ńdɔ a ngákódō á sí a lígí ékōán bɔ́n bə́ Ísraɛ̂l, a və́ə́ ákɔ̌ŋ mɔ́, 8ǎ ngatoŋ mod yǎ bɔ́n bə́ Ísraɛ̂l á étun ndá, ńdɔ a ngálúm bɔ́ bə́sə̄ bə́bɛ̄ ákɔ̌ŋ âbum, miníngá ai é mod yǎ bɔ́n bə́ Ísraɛ̂l nyɔ́. Ńdɔ ébubua ókɔ̌n é ngábə́ á bɔ́n bə́ Ísraɛ̂l dzí é ngáman. 9Válā bə́ wú yǎ fɔ̄ɔ̄ bakúda məwóm mə́bɛ̄ ai bə́nyi . 10Ńdɔ Ǹtondôbə a ngádzɔ́ ai Mósɛs nâ: